Die Majatale of Majaanse tale is 'n taalfamilie wat uit sowat 31 tale bestaan en deur 6 miljoen Maja gepraat word. Hulle word oorwegend in die histories-kulturele streek van Meso-Amerika gepraat met Suid-Meksiko, Guatemala, Belize, westelike Honduras en El Salvador, maar ook deur klein vlugteling- en emigrasiebevolkings in die Verenigde State en Kanada. Die Majatale bestaan uit vyf hooftakke, naamlik Huastekaans, Yucatekaans, Ch'olaans-Tzeltalaans, Q'anjobalaans en Quicheaans-Mameaans. Naas hierdie taalkundige indeling word die Majatale ook histories ingedeel: Die Majatale van die Klassieke tydperk in Meso-Amerika met die bekende Majahiërogliewe en die hedendaagse Majatale wat deur die nasate van dié beskawing in Sentraal-Amerika gebesig word. Guatemala erken tans 21 Majatale in sy grondgebied, terwyl Meksiko 29 Majatale erken. Die Majatale is een van die bes gedokumenteerde en mees bestudeerde taalfamilie van die Amerikas en behoort tot die Meso-Amerikaanse taalgebied, saam met die Uto-Asteekse tale, Totonaks-Tepehua, Otomangue, Mixe-Zoque asook geïsoleerde en ongeklassifiseerde tale. Die grootste tale (volgens moedertaalsprekers) is Majaans (762 520).